送四叔辰州推官
作者：韓淲
朝代：宋

paragraphs: 離別不作惡，豈是人真情。
作惡既已久，此情何由平。
昔我少年時，與居多戲爭。
雖曰諸父行，同隊猶弟兄。
先公最憐君，訓告尤丁寧。
豈知十載後，星散各經營。
往年招真巖，君嘗送我行。
夜飲不計酒，曉騎馳霜明。
今我髮漸白，煢然對空觥。
君乃辰州去，迢迢湘水清。
一官會自奮，唾手收功名。
如何還送君，溪頭舟已橫。